Porterville-onnie help só | Netwerk24
Porterville-onnie help só
Deur Noluvu Ludidi 25 Januarie 2021 06:04
Mari Jordaan, 'n inwoner van Porterville, het weens die uitdagings wat Covid-19 vir baie ouers veroorsaak, met 'n blink plan vorendag gekom hoe sy ouers en leerders kan help.
Jordaan bied aanlyn klasse vir leerders van graad 1 tot graad 3 aan.
Synde sy self 'n ouer is, verstaan sy hoe ouers en leerders voel oor die toestand waardeur die land tans gaan. "My doel is om ouers te help wat nie noodwendig nou hul kinders in die heroplewing van die virus wil terug stuur skool toe nie."
Sy het onderwys (grondslagfase) aan die Universiteit Stellenbosch studeer het al sewe jaar se ondervinding onder leerders van verskillende ouderdomme opgedoen.
"Ek sal vir hulle klasse gee in lewensvaardighede, Afrikaans, wiskunde en Engels," sê sy.
Jordaan wil graag individuele klasse aanbied waar elke leerder die nodige aandag en hulp met hul vakke kry.
Sy hoop egter dat die klasse vinnig sal groei sodat sy nog mense kan aanstel. Bel Jordaan by 066 254 1398 om meer uit te vind oor dié aanlyn klasse.